b'\n_START_ARTICLE_\nLejre Station\n_START_SECTION_\nHistorie\n_START_PARAGRAPH_\nI forbindelse med anl\xc3\xa6gsarbejdet omkring Lejre Station, har det v\xc3\xa6ret n\xc3\xb8dvendigt at anl\xc3\xa6gge flere d\xc3\xa6mninger og foretage st\xc3\xb8rre udgravninger, da banen sk\xc3\xa6rer igennem det bakkede omr\xc3\xa5de i Lejre \xc3\x85dal, Bjergsted Skov og mosen ved Oren Skov._NEWLINE_P\xc3\xa5 det sted, hvor stationen blev opf\xc3\xb8rt var der en stor gravh\xc3\xb8j fra bronzealderen, det s\xc3\xa5kaldte Taarningebjerg. Selve h\xc3\xb8jen blev sl\xc3\xb8jfet i forbindelse med arbejdet, men selve navnet T\xc3\xa5rnbjerg er i dag blevet bevaret i form af lokale lokaliteter._NEWLINE_Fra b\xc3\xa5de Hestebjerg og Taarnbjerg blev der foretaget store udgravninger til banelegemet. Og som f\xc3\xb8lge af terr\xc3\xa6nforholdene blev der b\xc3\xa5de \xc3\xb8st (mod H\xc3\xb8jby) og vest (mod Allerslev) for stationen bygget viadukter for underf\xc3\xb8ring af de omkringliggende vejene._NEWLINE_Selve Lejre Station var ved \xc3\xa5bningen i 1874 blevet anlagt med b\xc3\xa5de en stationsbygning, et varelager, en kv\xc3\xa6gfold, ramper, m\xc3\xa6lkeperron og tjenesteboliger \xe2\x80\x93 altsammen for at kunne varetage de mange ekspeditioner for oplandet, som stationen skulle st\xc3\xa5 for. Udover selve jernbanedriften, blev der foretaget gods-, telegraf- og postekspeditioner._NEWLINE_Stationen fik et meget stort opland, der gik et stykke op i Horns Herred, hvorfra landm\xc3\xa6nd ankom med deres kreaturer til ugentlige samlingsdage, og der blev fra stationen udleveret store m\xc3\xa6ngder foderstoffer til disse landm\xc3\xa6nd. Den lokale kro blev flyttet over til stationen og efterh\xc3\xa5nden opstod med \xc3\xa5rene den bebyggelse, der i dag udg\xc3\xb8r Lejre Stationsby._NEWLINE_I l\xc3\xb8bet af banens allerf\xc3\xb8rste drifts\xc3\xa5r, 1875, blev der solgt 12.284 billetter p\xc3\xa5 Lejre Station og ekspederet 1.112 tons gods, levende dyr, hele vognladninger med foderstof m.v._NEWLINE_B\xc3\xa5de selve stationsbygningen og sporanl\xc3\xa6ggene p\xc3\xa5 stedet er ombygget flere gange. S\xc3\xa5ledes havde sognekommunen (dvs. Allerslev Sogn) sit kommunekontor i stationens vestende i 1944.'